**Predkladacia správa**

Ministerstvo práce, sociálnych vecí a rodiny Slovenskej republiky (ďalej len „ministerstvo práce“) predkladá návrh zákona o celoeurópskom osobnom dôchodkovom produkte a o zmene a doplnení niektorých zákonov (ďalej len „návrh zákona“). Návrh zákona je vypracovaný z dôvodu potreby vykonania niektorých článkov Nariadenia Európskeho parlamentu a Rady EÚ 2019/1238 o celoeurópskom osobnom dôchodkovom produkte (PEPP) (ďalej len „nariadenie“). Nariadenie umožňuje vytvoriť produkt dlhodobého dôchodkového charakteru, ktorý bude zohľadňovať environmentálne faktory, sociálne faktory a faktory riadenia a bude jednoduchý, bezpečný, cenovo dostupný, transparentný, vhodný pre spotrebiteľov a prenositeľný v rámci celej Únie a bude dopĺňať súčasné systémy v členských štátoch.

Ministerstvo práce pôvodne predložilo do legislatívneho procesu právnu úpravu, ktorej cieľom bolo vytvorenie podmienok pre poskytovanie štandardizovaného produktu osobného (dobrovoľného) sporenia jednotlivcov na dôchodok, ktorý mal byť rozšírením pre tradičné (povinné) spôsoby dôchodkového sporenia v rámci Slovenskej republiky, a to aj prostredníctvom využitia dlhodobých sporiacich a investičných produktov iných ako doplnkové dôchodkové sporenie. Vzhľadom na obmedzenú schopnosť existujúcej daňovej úľavy pritiahnuť nových účastníkov a motivovať ich k plateniu príspevkov, resp. k plateniu vyšších príspevkov, sa navrhovalo, aby sa popri daňovej úľave zaviedla aj priama podpora v podobe dôchodkovej prémie a ďalšie zmeny v daňovej a odvodovej oblasti. Keďže účel navrhovaného osobného dôchodkového produktu ako aj nariadenia boli identické, navrhovalo sa, aby rovnaké podmienky pre sporiacu a výplatnú fázu platili aj pre celoeurópsky osobný dôchodkový produkt (kompetencia členského štátu ustanovená nariadením).

V nadväznosti na výsledok rozporového konania s Ministerstvom financií Slovenskej republiky boli z pôvodne predloženého návrhu zákona o osobnom dôchodkovom produkte a o zmene a doplnení niektorých zákonov vypustené všetky navrhované fiškálne stimuly smerujúce k zvýšeniu pokrytia jednotlivcov produktmi dobrovoľného dôchodkového zabezpečenia. Na základe uvedeného a v kontexte priebehu rozporových konaní s inými subjektmi sa ministerstvo práce rozhodlo pôvodný návrh zákona upraviť a vypustilo aj všetky ustanovenia, ktoré upravovali osobný dôchodkový produkt a podmienky jeho poskytovania, fiškálne stimuly pre iných poskytovateľov ako doplnkové dôchodkové spoločnosti ako aj ďalšie články, ktorými sa menili a dopĺňali iné zákony, a ktorými sa mal osobný dôchodkový produkt, resp. nadväzujúce opatrenia vykonať.

**Obsahom návrhu zákona, ktorý sa predkladá do ďalšieho legislatívneho procesu, zostali tie ustanovenia, ktoré doplnia regulačný rámec pre celoeurópsky osobný dôchodkový produkt, a ktorými sa vykonajú vybrané články nariadenia.** Návrh zákona upravuje iba tie oblasti, ktorých doplnenie je pre vykonanie nariadenia nevyhnutné, pričom ide primárne o **oblasti, ktoré nariadenie ponecháva výslovne v kompetencii členských štátov (sporiaca a výplatná fáza) a o ustanovenia, ktoré majú procesnú povahu (kompetencie Národnej banky Slovenska v súvislosti s celoeurópskym osobným dôchodkovým produktom).** Súčasne sa navrhuje, aby sa na celoeurópsky osobný dôchodkový produkt uplatnil rovnaký daňový režim ako na príspevky účastníkov doplnkového dôchodkového sporenia a dávky z doplnkového dôchodkového sporenia.

Navrhuje sa delená účinnosť navrhovanej právnej úpravy – dňom vyhlásenia v Zbierke zákonov Slovenskej republiky, nakoľko nariadenie sa začne uplatňovať 22. marca 2022 a od 1. januára 2023 v prípade ustanovení, ktoré sa týkajú oblasti daní.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona bol v dňoch od 6. septembra 2021 do 27. septembra 2021 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania. Návrh zákona sa predkladá na rokovanie vlády Slovenskej republiky s rozpormi, ktoré sú uvedené vo vyhlásení o rozporoch.